«Къуажэ егъэджакIуэ» программэм лэжьэн щIедзэ
Урысейм и Президент Путин Владимир 2019 гъэм мазаем и 20-м УФ-м и Федеральнэ Зэхуэсым Зэрызыхуигъэзам къыщигъэлъэгъуауэ щытащ егъэджакIуэхэр къуажэ пхыдзахэм щылэжьэным зэрытрагъэгушхуэну программэ зэхалъхьэу ирагъэжьэну. Зи гугъу тщIы проектым «Къуажэ егъэджакIуэ» цIэр фIащащ икIи мы гъэм щIышылэм и 1-м щегъэжьауэ абы къэралым лэжьэн щыщIидзащ.
Къэбэрдей-Балъкъэрым а программэм хыхьэну хуейхэм я тхылъхэр къыIахын щыщIадзащ 2020 гъэм и щIышылэм и 10-м. Абы хэтынухэм хуагъэув мардэхэри щыIэщ — егъэджакIуэм и IэщIагъэм теухуа курыт щIэныгъэ е щIэныгъэ нэхъыщхьэ иIэпхъэщ, лэжьакIуэ здэкIуэ щIыпIэм щыпсэухэм я бжыгъэр цIыху мин 50-м щIигъу хъунукъым, зы тхьэмахуэм къриубыдэу сыхьэт 18 нэхърэ мынэхъ мащIэкIи лэжьэн хуейщ. ЕгъэджакIуэм и ныбжьыр илъэс 55-м щIигъу хъунукъым. Апхуэдэуи, программэм хагъэхьар здагъэкIуа щIыпIэм илъэситху нэхърэ мынэхъ мащIэкIэ щылэжьэну и къалэнщ.
Программэм пхыкIым къэралым сом мелуан иритынущ, КъуэкIыпIэ Жыжьэм щылэжьэну кIуэм сом мелуанитI Iэрыхьэнущ.
КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм иджыблагъэ къыдигъэкIа унафэмкIэ иубзыхуащ «Къуажэ егъэджакIуэ» программэм хагъэхьахэр — ахэр цIыхуи 8 мэхъу. МатематикэмкIэ егъэджакIуиплIым, инджылызыбзэмкIэ щым, урысыбзэмкIэ зым къуажэдэс щIэблэм щIэныгъэ иратынущ. Ахэр щылэжьэнущ республикэм и Благовещенкэ, Заречнэ, Янтарнэ, Псынэдахэ, Безенги, Терскол, Бахъсэн Ипщэ жылэхэм дэт курыт еджапIэхэмрэ Октябрьскэ къуажэм дэт еджапIэ №6-мрэ.
Зэ тыгъуэу егъэджакIуэхэм хуаутIыпщыну сом мелуан зырызыр я банк счетхэм хуагъэхьынущ дызэрыт илъэсым и дыгъэгъазэм и 1-м и пэ къихуэу.
